###### Stema%20(100px) Prova14 **Republika e Kosovës Komuna e Gjilanit**

###### **Republika Kosova Opstina Gnjilane**

###### **Republic of Kosovo Municipality of Gjilan**

######  **Gilan Belediyesi**

**P R O C E S V E R B A L**

 Nga Seanca e jashtëzakonshme e Kuvendit të Komunës së Gjilanit më 20.06.2022 në ora 13:00

Mbledhjen e kryesoi Arianit Sadiku, kjo seancë është thirr nga ana e këshilltarëve me nënshkrimet e tyre. Rendi i ditës për këtë seancë është:

# **R E N D P U N E**

1. Konstatimi i prezencës së anëtarëve të Kuvendit
2. Diskutim rreth Thirrjes Publike të datës 08.04.2022 nga DKRS
3. Debat për ndërhyrjen e ekzekutivit në procesin e ndarjes së bursave
4. Raporti financiar i Manifestimit “Flaka e Janarit 2022”

Munguan: Erestina Isufi, Ramiz Ramadani dhe Srteten Trajkoviq

1. Diskutim rreth Thirrjes Publike të datës 08.04.2022 nga DKRS

**Gentrit Murseli** – si kryesues i Komitetit për Kulturë, Rini dhe Sport, e kemi bërë një ankesë në formë të kërkesës në komisionin e ankesave, për publikimin e rezultateve të listës preliminare nga thirrja e dytë publike, njëkohësisht sot si anëtar i Kuvendit i kam disa pyetje, kam pasur pyetje edhe për Kryetarin e Komunës, po meqenëse ai nuk është këtu, po besoj se me kompetencë përgjigjet drejtori i Kulturës. Pyetjet e tona ndërlidhen edhe me thirrjen e parë edhe me thirrjen e dytë publike.

Te thirrja e parë drejtor, dëshirojmë të dimë se kush e ka konstatuar konfliktin e interesit, ne kemi informacion se te thirrja e parë publike nuk është formuar fare komisioni për ankesa dhe mbi bazën e konfliktit të interesit, ju e keni anuluar thirrjen publike dhe i keni shkarkuar anëtarët e komisionit.

Pyetja është kush e ka konstatuar konfliktin e interesit?

E dyta është pse nuk e keni lejuar fare formimin e komisionit të ankesave, kur është ditur se është një numër i madh i ankesave dhe është dashur që komisioni i ankesave të bëjë vlerësimin e tyre që më pas një rekomandim të Kryetarit të Komunës, për me pas një vendim të Kryetarit të Komunës edhe çka është më e rëndësishmja për thirrjen e parë neve po na intereson pse nuk është publikuar Vendimi për shkarkimin e anëtarëve të komisionit të vlerësimit nga thirrja e parë, sepse e kemi komisionin e ri të vlerësimit në thirrjen e dytë. Mirëpo, vendimi mbi anulimin e thirrjes së parë publike dhe shkarkimin e anëtarëve të komisionit nuk është fare publik në ueb faqen e Komunës. Sa i përket thirrjes së dytë publike e cila është publikuar pyetjet janë:

Kur është publikuar thirrja publike është thënë se deri në 25.000€ kanë me u nda për organizatat të cilat veprojnë në Komunën e Gjilanit, ato normal shkojnë në bazë të mundësive dhe kapaciteteve që i ka Komuna. ajo çka mund të konstatojmë është se në sektorin e rinisë janë të planifikuara në bazë të listës preliminare të ndahen 12.000€, në mesin e këtyre 12.000€ është shumë e lehtë të konstatohet se shumica e organizatave fituese për të mos thënë të gjitha nuk i takojnë sektorit të rinisë.

Pyetja është drejtor, se si ka mundësi që te komisioni i vlerësimit me nda mjete financiare te sektori i rinisë për organizatat që nuk janë rinore dhe nuk kanë projekte të cilat përfshihen domosdoshmërish te të rinjtë çka është më e keqja kemi organizata që janë në listën preliminare si fitues dhe nuk i kanë të publikuara fare titujt e projekteve.

Sigurisht besoj se keni me qartësuar edhe një çështje tjetër; Baza për emërimin e anëtarëve të komisionit është rregullorja 2017 baza për marrjen e vendimit, në atë Rregullore drejtor e dini shumë mirë dhe ceket se publikimi i emrave të anëtarëve të komisionit duhet të bëhet publikë së paku 7 ditë nga marrja e vendimit.

Cila është arsyeja që ju as në thirrjen e dytë publike nuk i keni publikuar emrat e anëtarëve të komisionit të vlerësimit deri sa e keni publikuar listën preliminare?

**Sadri Arifi**- komisioni i ankesave është themeluar me datë 31.12.2021, unë jam kryesues i komisionit, komisioni i ankesave është dy vjeçar janë në komision: Bashkim Nexhipi edhe Destan Maloku. Bashkimi ka dhanë dorëheqje dhe në vendin e tij është emëruar Adnan Hoxha.

Sqarim te anulimi i thirrjes së parë komisioni nuk i ka pas ankesat fare.

**Kushtrim Zeqiri** - sa i përket anulimit të thirrjes së parë edhe ju vetë keni qenë pro anulimit. Pse nuk janë ndarë 25.000€ për OJQ-të rinore, nuk do të thotë që pse i kemi mjetet me i nda për OJQ-të rinore nëse në projektet e tyre rinore nuk ka cilësi ky është vendim i anëtarëve të jurisë vlerësuese dhe është listë preliminare, ju po paragjykoni para se me dal një listë përfundimtare se sa mjete janë ndarë.

 Si ka mundësi që të fitojnë ata që nuk janë në organizata rinore, ka mundësi sepse ata e kanë fokus grup rinin

Kur të bëhet lista përfundimtare do t’i shihni edhe projektet që kanë fituar që kanë ndërlidhjen edhe me rinin, për atë arsye edhe e ka selektuar juria në sektorin e rinisë për shkak të aplikimit të tyre.

**Gresa Avdiu** – edhe komisioni i vlerësimit në thirrjen e parë publike është formua për mandat 1 vjeçar por është shkarkuar pas një muaji, ndërsa për komisionin e ankesave nuk e kemi dit as që është formuar, as që është shkarkuar, as që është t’u punua.

Sa i përket organizatave te sektori i rinisë e njëjta organizatë që tash ka përfituar te rinia në thirrjen e parë ka përfituar te sektori i sportit, tash ajo nuk është as e rinisë e as e sportit, apo cila është, sepse projekti është me emër “Të trashëgojmë me sport”.

Sa i përket konfliktit të interesit kjo ka qenë te “Flaka e Janarit” që ka qenë edhe te thirrja e parë po vazhdon të jetë edhe te thirrja e dytë publike, a mundesh me sqarua a je anëtar apo jo i Varg e Vi-së dhe me bërë publike që ti më nuk je anëtar i Varg e Vi-së. Dhe nuk përfiton më prej saj. Për ndryshe ke bërë shkelje kur i ke ndarë fonde Varg e Vi-së.

**Kushtrim Zeqiri** – Varg e Vi i ka të deklaruar anëtarët e saj, këtë e kam bërë publike disa herë të kam sjellë edhe gjendjen bankare se nuk është bërë asnjë transferim në emrin tim që nga viti 2017.

Te OJQ- që po thuhet edhe në Rini edhe në Sport unë nuk kam pas qasje në atë aplikacion të OJQ-së tash nuk mundesh me paragjykua se ajo ka aplikuar tash në rini më një projekt tjetër nuk e di se nuk kam qenë anëtarë i komisionit vlerësues.

**Arianit Sadiku-** pa dal informacionet në publik, nuk e di pse diskutohen çështje pa u bërë publike.

**Valdrin Bajrami**- nuk e di se kur kemi pas takim të Komitetit të Kulturës e Gentriti po thirret në emër të komitetit. Kjo seancë që është thirr për sot për mua është e pa kuptim.

**Kushtrim Kadriu** – këto probleme tani e sa kohë po përcillen, tani në Kulturë është e pa logjikshme që thirrja e parë dështoj tani edhe thirrja e dytë, unë kam bërë një qasje në dokumentet zyrtare, kam bërë hulumtim për vitin 2020, ku disa projekte pa u përfunduar ende kanë përfituar në thirrjen e fundit shembull projekt për Medvegjën në vitin 2020 janë ndarë 1.500€ projekt i pa mbyllur e që organet e shtetit janë duke u marr me atë punë, pastaj projekt gati se i njëjtë 3.480€ dhe tash në fund 1.000€, a është krye ky projekt apo çfarë është duke ndodhur me këtë punë? Projekti film dokumentar për vlerat kulturore të Medvegjës.

Gjilani me Medvegjën as bashkëpunim ndërkufitar nuk mundet me bo për arsye se nuk kufizohet, po ta bënte Kamenica do të ishte diçka normale.

**Kushtrim Zeqiri** – kur të del lista përfundimtare një projekt që ka përfitua ne si drejtori kemi me nënshkruar një kontratë me përfituesin që e ka fituar projektin ne nuk nënshkruajmë asnjë marrëveshje pa u siguruar se projekti është i përmbyllur. Nuk alo kohen mjete pa i përfunduar punët e mëhershme që i kanë pasur.

**Mimoza Kadriu – Qerimi** – kjo thirrje e këtij kuvendi mendoj se është bërë pasi që nuk kanë pasur sukses në konferencë për t’i dhënë edhe një kahe tjetër, po si duket edhe vetë janë penduar që na kanë thirr pa arsye.

Unë nuk e di, Gentriti po del shumë kontradiktor në anën tjetër një komision që e kanë formuar vetë LDk-ja edhe shumë qartë e tha Sadriu se nuk ka pasur ankesa, këta nuk kanë prit as që të bëhet ankesa, në momentin që është vërtetu se ka eventualisht konflikt interesi Kryetari e ka shkarkuar vetë komisioni ku po e sheh një veprim më parimor se kjo.

Te pyetja e Kushtrimit nëse nuk ishin ndarë mjete për Medvegjen, atëherë ju e kishit bërë temë diskutimi në këtë Kuvend. Besoj se nuk ka pasur nevojë për kaq shumë debat ende pa përfunduar të gjitha punët.

**Gentrit Murseli** – kur është bërë mbyllja e thirrjes së parë publike edhe kur po i bëjmë pyetjet nëpër seanca, shumë mirë që ato po ruhen, sepse kjo është dëshmia më e mire se unë nuk kam rënë në kundërshtim me vetveten. Nëse ju thoni se ne kemi kërkuar prej kryetarit që ta shkarkojë komisionin është një anëtar i këtij Kuvendi që ju ka drejtuar kryetarit me të njëjtat pyetje kur i gjithë presioni publik ka qenë te kryetari për me shkarkua komisionin edhe me e anuluar thirrjen publike. Unë i kam kërkuar kryetarit që mos me u ngut me prit edhe me e vlerësua vendimin e komisionit të ankesave me qëllim e bëra pyetjen te z. Arifi, pse nuk i keni lejua gjithë ato ankesa që kanë qenë prej OJQ-ve e shumë individëve që nuk kanë qenë përfitues në thirrjen e parë publike. Unë atëherë kam pas kërkua që komisioni i ankesave me e përfunduar punën e vetë, Kryetari i Komunës me i marr rekomandimet e komisionit të ankesave e pastaj me e bërë Vendimin. Unë kryetarit të Komunës i kam thënë edhe në seancë se postimet e faceebok-ut nuk mundesh me i bo Vendime të komunës, a vendimet mundesh kurdo me i bo postime në ora 21:30 kryetari i komunës ka marr vendim për shkarkimin e komisionit cila ka qenë baza, ka qenë konflikti i interesit. Pyetjet e mia janë as në atë kohë e as tani në aspektin procedural nuk jam pajtuar se ka pasur konflikt të interesit të drejtpërdrejtë në aspektin procedural. Pse Kryetari i Komunës e ka bërë formimin e komisionit në komision ka qenë një anëtar konflikt i interesit në rast të komisionit të vlerësimit është ballafaquar me një projekt që ka pasur lidhje të konfliktit të interesit emrat anëtarë të komisionit ka qenë Enkelejda Arifi, aplikues ka qenë Blend Arifi, krejt presioni publik ka qenë që Blendi Arifi e ka fituar projektin se e ka pasur nënën në komision, nuk është e vërtet kjo sepse projektin e Blendi Arifit nuk e ka vlerësuar nëna e Blendit, por e ka vlerësuar zyrtari për konflikt të interesit. Edhe ju garantoj se Blendi Arifi në secilën thirrje publike për shkak të përgatitjes së vetë profesionale kam qenë i bindur se edhe në thirrjen e dytë që e fiton projektin.

Prandaj Kryetari i Komunës është ngut i ka shkarkuar anëtarët e komisionit të vlerësimit pa e bërë konstatimin ligjor dhe procedural të konfliktit të interesit. Dhe pyetja ime sot ishte pse ky vendim sot nuk është bërë publik.

Pse është formuar një komision i ri pa u bërë publik vendimi i parë.

Në thirrjen e dytë i keni vendos standardet janë vendosur edhe kriteret e përgjithshme edhe të veçanta dhe keni thënë në sektorin e rinisë mund të jenë përfitues të projektit kanë me qenë organizatat që i plotësojnë këto kritere dhe pyetja ime është:

Pse asnjë organizatë rinore nuk ka përfituar projekt në sektorin e rinisë, po te sektori i rinisë kanë përfituar organizata të tjera që nuk i përkasin rinisë për ta dëshmuar i kanë titujt e projekteve me sport. Të njëjtat organizata në thirrjen e parë kanë përfituar të sektori i sportit. Ne po kërkojmë një konstatim të komisionit të ankesave, se cila është arsyeja që vlerësimi është bërë në këtë mënyrë.

**Arianit Ibrahimi** – sa i përket pyetjes së Kushtrimit për Medvegjë dua të ndalem këtu pasi që i njëjti shpif dhe vazhdon edhe në muajt e fundit pa ndalur. Kjo është si shkas i zyrës për luginë në qoftë se kauzë e tij është lugina dhe Medvegja nuk është asgjë për to. Projekti për Medvegjë është i mbyllur dhe është në dy pjesë, pjesa e parë ka përfunduar ndërsa pjesa e dytë është në vazhdim e sipër për atë është ndoshta edhe pjesë përfituese e projektit.

**Kushtrim Kadriu** – fillimisht do të drejtohem te Mimoza e cila tha se do të reagoja nëse mjetet nuk shkojnë në atë projekt, sa për njoftimin tuaj mjetet shkojnë te Shoqata “Lirona”, Lirona Zuka thirret në emër të patriotizmit që i mbron vlerat e Kosovës Lindore, ju njoftoj se mjetet janë duke shkuar në adresë të gabuar.

**Nazim Gagica** – në këtë seancë po mungon akteri kryesorë arsyeja pse jemi tubuar sot për çka është thirr seanca e jashtëzakonshme që lidhet me këto tri pika që ngre shqetësime jo vetëm komuniteti artistik por edhe qytetarët nuk është mirë që 6 muaj të përflitemi nëpër mediume. Unë z. Zeqiri gëzoj akoma një respekt duke qenë ju pjesë e komunitetit artistik ashtu siç gëzoj një respekt të madh për shumë artistët, por sot jemi në një situata kur duhet t’i diskutojmë defektet e ndodhura permanente në këtë institucion, për defektet të cilat ne këtu i kemi paralajmëruar, kemi paralajmëruar edhe në thirrjen e parë publike, tani jemi në një situatë kur Kryetari i Komunës shkarkon komisionin e vlerësimit për shkak të konfliktit të interesit dhe në anën tjetër 80% të përfituesve tani në thirrjen e dytë janë po të njëjtit. Kush e bartë përgjegjësinë të nxirret një vendim për të shkarkuar një komision, atëherë duhet dhënë përgjegjësi a ka dhënë përgjegjësi komisioni i shkarkuar për defektet. E ka shkarkuar Kryetari Komisionin dhe nuk është marr asnjë hap as administrativ as ligjor dhe tani kthehet në thirrjen e dytë, ndërrohet komisioni dhe 80% të përfituesve janë të njëjtit. I nderuar drejtor, e di që ju jeni post politik nganjëherë edhe nuk mundeni me ndërhy në komision, por që faturat jeni duke i paguar ju. Unë kam kërkuar nga ju dhe po kërkoj që t’i thoni stop Organizatës Joqeveritare që po e menaxhon sot DKR-ën, ndaloje atë OJQ që po ta udhëheq Kulturën, në anën tjetër 80% e përfituesve janë punëtor shteti dhe këta punëtor shteti marrin një pagë prej shtetit. A bënë që këta punëtorë të shtetit të japin diku kontributin e tyre. Shumë më mirë do të ishte që ju ta subvenciononi shkollën e Arteve.

**Kushtrim Zeqiri** – sa i përket 80% të përfituesve që janë punëtor të sektorit publik, nuk mundesh me ju ndalu aplikimin atyre. Sa i përket asaj se OJQ, është duke e udhëhequr DKRS-në, unë mendoj se nuk qëndron, kjo që ju po pretendoni mendoj se është shumë gabim.

**Nazim Gagica** – është mirë që të shikoni listën e emrave se si lidhen ata mes veti që unë po turpërohem me i përmend. Edhe në thirrjen e parë edhe në thirrjen e fundit. Unë kam një kërkesë, që fatura e këtyre skandaleve mos të bije ty. Pasi që komisioni i ankesave ende nuk ka marr ndonjë qëndrim, të lutem ktheje në pikën zero. Hiqi punëtorët dhe merri projektet që i shërbejnë kulturës.

**Leonora Bunjaku Morina** – në momentin kur Kryetari i Komunës nuk është prezent janë dy nënkryetarë që e zëvendësojnë atë tashmë është edhe nënkryetari i komuniteteve, mendoj se Kryetari i Komunës nuk duhet të mbetet peng për shkak të seancave të Kuvendit të Komunës po aktivitetet vazhdojnë, Kryetari është në perëndim për shumë projekte madhore, por besoj që ne në bashkëpunim me ju, mund t’i sqarojmë kërkesat dhe vërejtjet që i keni.

Debat për ndërhyrjen e ekzekutivit në procesin e ndarjes së bursave

**Gentrit Murseli** – ju e dini se ne e kemi pas një konferencë për shtyp të njëjtën kohë edhe Lëvizja Vetëvendosje nuk kisha dashtë që me u përsërit çështjet të cilat ne i kemi thënë publikisht e dimë se çka ka ndodhur edhe pas datës 5 maj, kur është mbyllur konkursi i bursave. Dhe kur e ka filluar punën komisioni i bursave me 30 maj, në këtë periudhë kohore unë e kam thënë se kryesimin e Kuvendit e ka LVV, kryetarin e komunës e ka LVV, DKA-në e ka LVV, Kryesuesin e Komisionit për bursa e ka LVV, cila është arsyeja që nuk e ka filluar punën komisioni i bursave që me e krye gjatë muajit maji? Në seancën e 26 majit, jemi pajtuar e dimë se ka pasur kërkesë për ndryshim të rregullores për bursa nuk ka mund me ndodh në seancë edhe gjithçka është në rregull, nuk kisha me ju kthye kësaj çështje, sepse ne e kemi zgjidhur në komision shumë mirë për shkak të raporteve të mira që i kemi me njëri tjetrin, me datë 7 qershor, ka ndodh një gabim që për neve ka qenë gabim teknik. Kryesuesi i komisionit i ka harru çelësat nuk kemi mundur të futemi në objekt kjo secilit mundet me na ndodh e kemi mirëkuptuar.

Me datën 8 qershor Kryetari i Komunës është futur në zyrën e komisionit për bursa e ka mbajtur një takim me personat më aftësi të kufizuara, janë zhvendosur dosjet janë përzier e që neve na ka shkaktuar pak problem, sepse është dashur prej fillimit ta bëjmë verifikim, laptopin nuk kemi mundur ta gjejmë në zyrën e komisionit, por në një zyrë tjetër. Në atë moment ne kemi kërkuar takim me Kryetarin e Komunës dhe Kryesuesin e Kuvendit, janë dëshmitarë të gjithë anëtarët e komisionit për bursa të cilët janë prezent edhe sot këtu. Në atë takim në e kemi mirëkuptuar Kryetarin e Komunës, kemi thënë ka ndodh gabimi koha nuk pret nuk duhet me u kthye mbrapa, ne duhet të vazhdojmë punën si anëtarë të komisionit, e kemi pasur një kërkesë që unë para kolegëve të mi e konsideroj se është legjitime është kërkesë e anëtarëve të komisionit të bursave. A keni mundësi me mirëbesim meqenëse ne bo i besojmë institucionit, me bërë një dokument të thjesht, një procesverbal ku e thonë thjesht ose Kryesuesi i Kuvendit ose Kryetari i Komunës ka ndodhur një gabim e kemi mbajt një takim aty nuk është dashur të mbahej aty e kemi zhvendosur dokumentacionin pa vullnetin e keq, nuk kemi pasur asnjë tendencë negative ju garantojmë se askush nuk i ka prekur dosjet gjatë periudhës sa ka ndodhur takimi ju mund ta vazhdoni punën dhe si anëtarë të komisionit të bursave nuk e merrni këtë përgjegjësi, po e them me përgjegjësi të plotë dhe e lus secilin anëtarë të komisionit me e dëshmua atë ditë ne kemi marr zotim prej kryesuesit të Kuvendit se ka me marr përgjegjësinë për këtë veprim, nuk është ndonjë përgjegjësi e madhe, por është në mënyrë procedurale një dokument i thjesht që neve na e mundëson me e vazhdua punën. Dhe unë të enjten e kam vazhdua punën atë ditë ne e kemi marr vesh që prej këtij dokumenti sa do të thjeshtë për me marr përgjegjësin janë tërheq akterët, nuk po e marrin përgjegjësin as Kryetari i Komunës as Kryesuesi i Kuvendit, dua të di nga kryesuesi sepse nuk po e marrin përgjegjësin e një dokumenti shumë të thjesht, ku neve si anëtar të komisionit na lirojnë prej përgjegjësisë, nesër nëse komisioni i ankesave ka gjetje. Për me ju garantua që asnjëri anëtarë i komisionit për bursa në këtë proces nuk ka qëllim as me stagnua as me e blloku punën po me vazhdua me punua me dinjitet prej datës 30 deri sa e kemi kërkuar publikisht ne këtë dokument. Të gjitha dokumentet janë të skanuara te zyra me shërbime me qytetar kjo nënkupton që nuk ka mundësi edhe në qoftë se ndodh apo dikush e ka krye ndonjë veprim ato janë lehtë të arsyetueshme. Me qen se ne si anëtarë të komisionit të bursave nuk e kemi krye aktin meqenëse ne nuk e konsiderojmë faj kryesuesin e komisionit që pa dashje pa vullnetin e tij e ka harru çelësin ka mundur me na ndodh të gjithëve. Ka ndodh një veprim prej akterëve të tjerë, ne e kemi konsideruar edhe morale edhe legjitime edhe procedurale edhe ligjore me mirëbesim veç me e marr përgjegjësinë për aktin, marrja e përgjegjësisë për aktin në momentin që dikush ndërhyn në komision edhe i merr dosjet edhe i përzien kjo quhet ndërhyrje, sepse askush nuk guxon me u fut në zyrën e komisionit të bursave, ne kemi pas mirëkuptim dhe mirëbesim se ka ndodhur pa kuptimin e keq me qenëse këta janë zotu se kanë me e marr përgjegjësin në momentin që nuk e kanë marr përgjegjësinë, dyshimet janë rrit atëherë kur këta janë larguar nga fjala e dhënë për me hartua një dokument për me e marr përgjegjësinë.

**Ismajl Kurteshi** – dola këtu për respekt të atyre që e kanë ftuar këtë seancë jashtëzakonshme dhe me ju thënë të drejtën kur e pash emërtimin e pikës për të cilën po bëjmë fjalë tani Debat për ndërhyrjen e ekzekutivit në procesin e ndarjes së bursave. Mu kujtua një komedi e Shekspirit e cila titullohet “shumë zhurmë për asgjë” dhe sa herë bëhet zhurmë dhe nuk del asgjë prej asaj pune zhurmaxhit humbin. Kështu që kjo vërtet nuk qëndron, po me vjen keq edhe nga Kryesuesi që pranon të futen në rendin e punës këso pika të cilat nuk e kanë asnjë fije të vërtete në të, kështu pra është emëruar pika e tretë e rendit të punës të seancës së jashtëzakonshme e ftuar nga opozita dhe nëse ka ndërhyrje, këshilltarët e LDK-së duhet t’i bëjnë publike faktet që kanë të bëjnë me ndërhyrjen e ekzekutivit në procesin e ndarjes së bursave, e kjo do të thotë se ata kanë emra dhe mbiemra sepse në ekzekutivë njerëzit janë me emra dhe mbiemra. Cili prej pjesës së ekzekutivit ka kërkuar nga cilido anëtarë i komisionit që XY, studentit me i nda bursë dikujt tjetër mos t’i ndanë, nëse ka këso argumentesh ju lutem nxirrni sot këtu le ta dinë edhe këshilltarët edhe publiku sepse këto teori konspirative kanë dal edhe jashtë këtij Kuvendi. Kryetari i juaj ka konstatuar se janë marr dokumente nëse e din që janë marr dokumente ai e din edhe emrin edhe mbiemrin, le të dal me emër dhe mbiemër nëse nuk keni emra dhe mbiemra ky është manipulim me opinionin dhe është mirë me dal këtu dhe me i kërkua falje jo vetëm këshilltareve komunal, por edhe opinionit sidomos studentëve të cilët janë të shqetësuar se po ndodhin gjëra nuk di çfarë në atë komision.

E ajo çka ka ndodhur në punën e komisionit është harresa e çelësave nga ana e ime dhe mbajtja e një takimi të Kryetarit të Komunës derisa zyra ka qenë qel me personat me nevoja të veçanta në atë zyre, me q ‘rast dokumentet janë larguar nga tavolina e punës dhe janë vendosur me një tavolinë tjetër brenda zyrës, ky veprim që nuk është dashur të ndodh e që ka ndodh pa hiri, komisionit i ka nxjerr shumë punë, është dashur që të gjitha dokumentet të merren nëpër duar dhe nuk është konstatuar asnjë dëmtim i dokumenteve, asnjë mungesë të dokumenteve dhe anëtarët e nderuar të komisionit të cilët tani e një javë po e bojkotojnë punë e komisionit, është dashur me e prit fundin bashkërisht ashtu siç e kemi filluar punën me datën 9, një ditë pas asaj mbledhje të kryetarit ku me kërkesën e njërit anëtar të komisionit nga LDK, që nga kryesuesi i Kuvendit të kërkohet një deklaratë me shkrim, unë në prezencën e tyre e kam thirr kryesuesin e kam përcjell kërkesën dhe pastaj unë e kam krye punën time. Mirëpo edhe pas takimit të përbashkët edhe të nesërmen edhe pas nuk kanë ardhur kolegët nga opozita. Unë e kam një mesazh besoj se e kanë të gjithë anëtarët ku Gentrit Murseli thotë: se do të vonohet një gjysmë ore dhe pas tre dite LDK-së i ka lind ideja për ta thirr një konferencë për shtyp edhe me i prezantuar atje gjërat të cilat absolutisht nuk qëndrojnë, sidoqoftë me 13 qershor ne si komision jemi bërë bashkë, po në atë takim tre anëtarët nga opozita kanë ardhur me një shkresë në të cilën kanë qenë dy kërkesa e para ka qenë që: Kryesuesi i Kuvendit të dal me një deklaratë për shtyp dhe t’i merr përgjegjësit për atë që mund të ketë ndodhur gjatë atyre ditëve dhe që të ndërpritet puna e komisionit deri në seancën e jashtëzakonshme.

Kërkesat e opozitës nuk janë pranuar as e para e as e dyta, e para për arsye se nga 30 maji çelësin e zyrës e kam pasur unë, nuk ka mundësi askush tjetër me e marr përgjegjësinë dhe unë nuk mund ta fajësoj askënd, i cilës do parti të jetë. Dhe kërkesa e dytë nuk është pranuar, sepse vonesa e shtyrjes ka qenë krejt e pa arsyeshme ne kemi mundur me e krye punën ndërkohë me u mbajt seanca ndoshta edhe me konstatimin se koka prek një dokument ose nuk koka prek. Komisioni e ka vazhduar punën me 4 anëtarët e saj Ardita Ukshinin, Arianit Ibrahimin dhe Erestina Isufin edhe unë kemi punuar me orë të zgjatura të punës dhe jemi në përfundim të punës dhe si komision i ftojmë kolegët që po e bojkotojnë punën t’i bashkëngjiten komisionit, të punojnë bashkë, të nxjerrim konstatime të vërtetojnë çka do qoftë dhe në fund ta përfundojmë punën e cila do duhej të përfundonte sa më parë dhe t’i shpallim rezultatet, në të kundërtën nëse anëtarët e komisionit që po e bojkotojnë punën nuk do të vijnë në punën e komisionit, e tërë përgjegjësia për vonesë bie mbi ta, ata pastaj le t’i përgjigjen edhe opinionit edhe studentëve pse po e vonojnë punën e komisionit për të përfituar diçka politikisht, po ju them se si opozitë nuk po ia dini renin se nuk fitohet asgjë duke sajuar tema, ju fitoni diçka nëse zbuloni ndonjë temë ndonjë problem e bëni publike, natyrisht që keni me fitua duke sajua tema e humbni besimin edhe ashtu të humbur që ne vitin e kaluar. Ne si komision i garantojmë studentët se puna e komisionit do të jetë plotësisht transparente, ne i ftojmë studentët që dyshojnë në punën e komisionit që të vijnë personalisht dhe ta vërtetojnë punën e komisionit dhe nëse eventualisht gjendet ndonjë parregullsi, e që konstatohet se ka qenë me qëllim, natyrisht që komisioni do të merr përgjegjësi për to për gabimet eventuale që munden me u lëshua gjatë punës së komisionit, ato do t’i korrigjojnë dhe në asnjë formë studentët nuk do të dëmtohen për shkak të punës ose gabimeve të komisionit.

Unë po e mbyll fjalën time dhe Kërkoj nga anëtarë e komisionit të cilët po e bojkotojnë punën t’i bashkëngjiten komisionit dhe ta përfundojmë punën sa më parë.

**Ardita Ukshini**- unë si anëtare e komisionit për bursa e ndjej si obligim të flas për atë që ka ndodhur.Pjesërisht jam dakord me atë që e tha Gentriti, është e vërtet se Kryetari ka hyrë në zyrë dhe ka mbajtur takim me kryetarin e Handikosit, nuk do të duhej te ndodhte, po ne si komision e kemi mirëkuptuar, po kjo asnjëherë nuk nënkupton se ka pasur ndërhyrje në proces e sidomos nga kryetari Hyseni. Gjithashtu dua të theksoj edhe atë që është thënë në konferencën e LDK-së posaçërisht nga ju Gentrit, asnjëherë nuk ka qenë iniciativë e LVV-së me u marr Kryesuesi i komisionit të bursave, kjo nuk qëndron, propozimi ka qenë nga ana e jonë e AAK edhe unë jam përfaqësuese e AAK-së, nuk jam nga radhët e Vetëvendosjes është mbështetur nga PDK dhe AKR-ja, është mbështetur edhe nga ju si LDK. Ne si anëtarë të komisionit e kemi vazhduar punën e komisionit pavarësisht mungesës tuaj, puna nuk është ndalur dhe është gati si proces të përfundojë. E mira e kësaj punë është se secili student mund të ketë qasje në dokumentet edhe ne si komision do të jemi maksimalisht transparent duke ju përfshirë edhe juve në fund, bursën do ta marrin vetëm ata student të cilët e meritojnë. Sa i përket dokumentit që u përmend do të ishte e gjitha në rregull sikur të ishte përpiluar në zyrën punuese të komisionit jo në zyrat e asnjë partie, atëherë kishte me qenë çdo gjë në rregull. Dokumentin që e ke sjell në takim do të ishte krejt në rregull, sikurse ta kishim hartuar ne si komision.

**Arianit Ibrahimi-** komisioni për bursa pas përzgjedhjes së Kryesuesit të komisionit për bursa z. Ismajl Kurteshi me datë 20.05.2022, puna e komisionit ka filluar me datën 30.05.2022, vlen të theksohet se zgjedhja e kryesuesit të komisionit përmes Kuvendit të komunës është një hap i madh pozitiv që duhet të merret si shembull dhe të veprohet njëjtë edhe në komisionet tjera në ta ardhmen që do të themelohen. Që në ditën e parë secili anëtarëi komisionit i ka pasur të ndara punët, hapi i parë që është bërë është bërë numërimi i të gjitha dosjeve dhe numërimi i aplikantëve për bursë të pranuara nga DKA, hapi i dytë seleksionimi i zarfit të aplikantëve, ndarja sipas fakulteteve të UP-së “Kadri Zeka” veç dhe të universiteteve private veç. Hapi i tretë, verifikimi i zarfeve të studentëve se a është në rregull dokumentacioni dhe a i kanë përmbushur kriteret, këtë verifikim e kanë bërë Ismajl Kurteshi dhe Kushtrim Kadriu. Puna e komisionit ka qenë shumë bashkëpunues dhe pa asnjë vërejtje me datë 08.06.2022 Alban Hyseni, e ka mbajtur një takim me personat me aftësi të Kufizuara në zyrën e komisionit për bursa, kjo si pasoj e harresë së çelësave nga Kryesuesi i komisionit z. Ismajl Kurteshi, këtu e tutje filluan mos marrëveshjet midis anëtarëve të komisionit, megjithëse po atë ditë në zyrën e komisionit për bursa pranuam kërkim falje nga Kryetari i Komunës me arsyetimin se kishte takim me personat me aftësi të kufizuara, është mbajt takimi në ata zyre sepse në katin e dytë nuk ka qasje zyra e takimeve të kryetarit për persona me aftësi të kufizuara. I pranishëm ka qenë edhe Kryesuesi i Kuvendit i cili na e ka dhënë zyrën në shfrytëzim deri sa të përfundoj puna e komisionit për bursa. Reagimi i Gentrit Murselit për mua ishte i pranueshëm, sepse ishte bërë një punë shumë e madhe deri më atë ditë. Dhe për një herë t’ju ndërrohej vendi dosjeve në atë zyrë do të ishte një kthim prapa dhe një punë shtesë për ne, por reagimi t i Gentritit ishte i pa pranueshëm pas arsyetimit nga ana e Kryetarit të Komunës dhe shkakun pse është shfrytëzuar ajo zyre dhe kërkim faljen e tij dhe kërkim falja e kryesuesit të komisionit se i ka harruar çelësat. Tendenca për ta politizuar këtë çështje nuk i konvenon asnjërës palë, mënyra ë kërkesës së përgjegjësisë të dikush tjetër ishte jo e këndshme e aq më pak nga kryesuesi i Kuvendit i cili na ka siguruar zyrën dhe na ka siguruar edhe çelësin. Përgjegjësia bie mbi ne në momentin që na u kanë dorëzuar çelësat.

Të krijohet amulli te studentët se jam humbur dokumentet, është diçka e ultë dhe jo etike është e pa ndershme të luhet me ndjenjat e studentëve. Pas kësaj që ka ndodhur 4 anëtarët e komisionit Ismajl Kurteshi, Erestina Isufi, Arianit Ibrahimi dhe Ardita Ukshini i kemi shikuar edhe një herë të gjitha të dhënat mos ka ndonjë ndryshim nuk kemi has se ka ndryshime 99% e punës është e kryer, ne do të vazhdojmë në përfundimin e të gjitha punëve dhe studentët do të jenë të njoftuar me rezultatin. Komisioni ka me qenë transparent dhe çdo student ka me pas qasje puna në komision është bërë punë e drejtë dhe e sinqertë. Unë ju bëj ftesë publike kolegëve që janë në komision të vijnë dhe të verifikojnë çdo aplikant nëse ka nevojë edhe ne bashkërisht e bëjmë një verifikim.

**Arbër Musliu** – nuk ka logjik Gentrit me dal me deklarata të tilla dhe me thënë se është bërë skandal, ka ndërhyrje, ka marrje të dokumenteve, ju shumë mirë e thatë se ka skanim të dokumenteve kanë edhe numër, ju jeni thirr në atë se ke bërë një punë shumë të madhe që nuk ka mundur në asnjë formë me gjet manipulim nga ana e komisionit, t’i personalisht i ke fut në kompjuter emrat e secilit student, këtu unë nuk po shoh asgjë të keqe po doni ta bëni politike këtu nuk ka asnjë lloj problemi. Problemi është të mos i bëni merak studentët, ju kisha lut ejani me diçka më konkrete, neve në pushtet na keni sjellë për shkak të politikave të gabuara që i keni bërë ju. Këto janë tema të ulëta.

**Kushtrim Kadriu** – kultura parlamentare është jashtëzakonisht e rëndë për neve, po më e rëndë është mos dija e juaj në pushtet, ne nuk jemi duke kërkuar asgjë tjetër pos një procesverbal, një procesverbal që zyrtarisht tregon se çfarë ka ndodhur dhe puna vazhdon. Kemi punuar në harmoni, ka qenë një ekip mjaft e mirë, Kryesuesi i komisionit e ka bërë një punë të jashtëzakonshme dhe nuk e shoh në rregull tash tendencën që Kryesuesi i komisioni mu viktimizua për harresë të çelësave. Sa i përket hyrjes në zyrën e komisionit ka qenë një mos profesionalizëm i stafit të Kryetarit, asgjë nuk po kërkojmë pos procesverbalit edhe puna fillon.

**Avdyl Aliu** – faleminderit që ju keni përgjigjur ftesës për pjesëmarrje edhe në të kaluarën ka pasur pozitë e opozitë, janë thirr seanca të jashtëzakonshme ka pasua edhe konferenca për shtyp, duhet të mësoheni edhe me opozitën edhe me vazhdua tutje, me u mësua me parimin e kontinuitetit, për hir të kontinuitetit ne i kemi paraqitur anëtarët e njëjtë në komision, është kryer një punë shumë e mirë në të kaluarën dhe janë nënshkruar 7 anëtarët e komisionit në listë. Çelësi që është harruar për dy apo tre dit nuk ka qenë çelësi i Kryesuesit ka qenë i Ismajlit, deri sa ai ka pasur çelësin dikush që vjen në zyrën e komisionit i përzien dokumentet dhe llaptopi nuk është aty, çfarë termi ka kjo përveç se ndërhyrje në punë?

Në të gjitha zyrat që janë në katin e parë e që janë shumë me u fut në zyrën e komisionit nga ana e Kryetarit kjo flet për diçka, dyshimet rritet edhe ma shumë kur kryesuesi i komisionit thotë: se dikush ka me hartua një procesverbal dhe ka me vazhdua puna dyshimi më i madh është kur dikush nuk e merr përsipër me e nënshkrua procesverbalin. Nuk është mirë të thuhet se këtë po e bënë Gentriti, për arsye se nuk është bërë anëtar i komisionit, Gentriti i pari e ka ngritur dorën që Ismali të jetë kryesues i Komisionit. E gjithë puna mbyllet me një procesverbal të nënshkruar

**Arianit Sadiku** – po kërkoni prej dikujt që nuk e ka kompetencë po kërkoni prej dikujt që një zyre që e kemi dhënë në shfrytëzim për komisionin edhe pas orës 18:00 për me krye punën si komision për një gabim teknik të një çelësi nga ana e një individi, mendoj se është gabim komplet i komisionit edhe po mundohemi me manipulua me fjalët e manipulimit, ndërhyrjes në punë të komisionit, është gabim diçka që nuk i përket atij institucioni me të shkrua një dokument një kërkesë sa do që të jetë jemi dakorduar edhe në takim që në procesverbalin e juaj të evidentoni si problem që ka ndodh nuk i përket Kryetarit të Komunës e as kryesuesit të Kuvendit një nënshkrim i tillë.

Mos kërkoni nga dikush që nuk i përket një punë, ju vazhdoni punën e juaj ashtu siç apeloi Kryesuesi i komisionit. Mos e harro edhe një çështje ke deklaruar se ju ka thirr drejtoria me ju bërë kryesues me dokument dhe je thirr edhe në emër të kryesuesit se ti ke me kryesua Komisioni e bursave. Dhe deri sa nuk je emëruar nga Kryesuesi në seancë ju nuk i keni vazhduar punët, mos u thirrni në vonesë të ndarjes së bursave e keni kërkuar që Kryesuesi i komisionit të zgjidhet në seancë me pretendimin edhe për ndryshim të Rregullores gjë që ka qenë e pa mundur. Në këtë rast puna e komisionit ka filluar nga momenti që është zgjedhur Kryesuesi, ju lus dhe po ju them se matjen e sinqeritetit e matin të tjerët, e jo ju Gentrit, kështu që po ju lus ta kryeni punën e juaj si komision.

**Afërdita Balaj Ajdini** – ashtu qysh u tha në fillim se puna ka ecur mbarë por harroje Arianit se pa Gentritin, nuk kemi mundur fare ta fillojmë punën, por që e mendoni se Gentriti ka dashtë me e stopua punën, është e gjitha e pa vërtetë. Zyra e komisionit për bursa ka qenë tërë ditën e hapur pa orar, kur ka punuar komisioni për bursa zyra ka qenë në gjimnaz dhe dera ka qenë e mbyllur askush nuk ka pas qasje, pos komisionit.

**Arianit Sadiku** – është dashur që nga ju si komisioni ta shkruani një mbishkrim në derë dhe të thoni: zyra e komisionit për bursa.

**Kushtrim Kadriu** – puna e zgjedhjes së Kryesuesit ka qenë propozimi i imi dhe të gjithë të tjerët janë pajtuar, sepse ashtu e jep edhe Rregullorja.

**Ardhmërie Jalupi Musliu** – me të vërtet po bëhet zhurmë për asgjë, ku edhe kolegët që e kanë iniciuar këtë takim u munduan ta bëjnë të madhe ku edhe vetë e din se nuk është e vërtet dhe mendoj se është e pa nevojshme që ne me humb mësim e punë për diçka të kotë. Të bëhet një detaj i madh i cili secilit nga ne mund t’i ndodh sepse njerëz jemi, me të vërtet është e pa hijshme që të keq informohet opinioni.

Propozimi im është që të formohet një komision dhe për tetë vite që janë dhënë bursat me çfarë kriteresh janë dhënë bursat. Duhet ta dinë se pas shumë vitesh bursat kësaj radhe janë në duart të sigurta, bursë do të marrin vetëm meritorët.

**Besnik Shala** – është shumë shqetësuese që askush nga opozita nuk e tha se bursat janë rritur 150% , është kërkesë e studentëve që mos të ndodh ndarja e bursave qysh është ndarë vitin e kaluar, u përmend edhe vonesa pse nuk janë dhënë bursat prej muajit tetor, ku keni qenë ju që bursat nuk i keni ndarë qe 7 apo 8 muaj, ju nuk e paskeni pasur hallin e studentëve po halle tjera, ne jemi duke e bërë ndarjen e bursave me Rregulloren që ju e keni miratuar, pse nuk po e përmendni këtë të mirë?

Në seancën e parë keni deklaruar se do të jeni opozitë konstruktive, kjo po shihet qartë se nuk është ashtu, keni thënë se ka ndërhyrje, askund nuk po e shoh se ka ndërhyrje nëse ka jepni këtu, kush janë ata.

**Krenare Latifi Kqiku** – kjo është seanca më e pa zakonshme që ka ndodhur deri më tani, ku është paraparë pika e rendit të punës, debat për ndërhyrje e që nuk ka pasur fare ndërhyrje, por është një fakt i mirë që studentët do të jenë shumë falënderues dhe mendoj se procesi që ka filluar me shumë sukses ka me përfunduar me shumë sukses, kërkoj nga kolegët që të jenë më konstruktiv dhe ta japin maksimumin.

Përderisa Kryesuesi i komisionit e tha se përgjegjësia bie mbi mua dhe anëtarët e komisionit dhe kjo që po kërkoni nga Kryesuesi apo Kryetari në procesverbal unë nuk e di se argument më të fortë se ai që e tha para jush kryesuesi i Komisionit se përgjegjësia bie mbi mua dhe anëtarët e komisionit, unë po kërkoj nga ju ta vazhdoni dhe të bashkëpunoni deri në publikimin e listës përfundimtare të studentëve, të cilët do të jenë përfitues të bursave.

**Gentrit Murseli** – e falënderoj secilin anëtar të komisioni të bursave të cilët e kanë vlerësuar punën time, po besoj shumë se secili anëtar i komisionit është munduar dhe ka bërë punën mirë, që ky proces të përfundojë ashtu siç duhet prej fillimit e deri në fund kemi qenë bashkëpunues. Ideja është se deri me datë 8 qershor, kemi punuar bashkë dhe kemi qenë konstruktiv, ka ndodh veprimi që ka ndodh, po e pranoni edhe ju veprimin i cili ka ndodh për me i lejuar nga përgjegjësia anëtarët e komisionit për aktin, nëse ju nuk po e konsideroni ndërhyrje me shkua dikush me i kap dosjet, keni problem me termin jo me aktin, jo me veprimin. Ne e konsiderojmë ndërhyrje nëse dikush nga jashtë futet në zyre i ka dosjet i zhvendos dhe nuk mundesh me e gjet llaptopin në zyrën që ti ke punuar. Kjo është ndërhyrje. Tash çka ka ndodhur ne kemi kërkuar procesverbal, procesverbali është shumë i thjesht dhe i liron nga përgjegjësia edhe këta që kanë hyrë brenda. Unë jam i thirrur që t’i besojë Kryetarit, zyrës së Kuvendit edhe institucionit edhe të gjithëve, prandaj në emër të grupi po deklarohemi sot publikisht, arsyeja pse e kemi thirr seancën e jashtëzakonshme sot e kemi kërkuar procesverbalin, janë tërheq edhe pse na kanë premtuar se kanë me bo. Pasi që nuk po e bëjnë procesverbalin ekziston dëshmia, po e them edhe publikisht jam konsultuar edhe me sekretarin, a ka ndonjë mundësi që ne si anëtarë të komisionit, që jemi deklarua publikisht që ne nuk jemi që kemi hy në zyrën e komisionit dhe i kemi zhvendos dosjet që është zhvendos llaptopi prej vendit tonë të punës, me këtë procesverbal në mundemi me vazhdua edhe me përfundua punën e komisionit, çfarëdo gjetje që i ka komisioni profesional i ankesave, ne dalim ballë hapur dhe nëse po flasim për bursa po ta them se 150%, Besnik nuk është numri i rritur i bursave, sepse në vitin 2020 Komuna e Gjilanit i ka ndarë 260 bursa për student, tash i ndanë 290 rritja është për 30 bursa. Bursat ndahem përmes sistemit kompjuterik, mundësia e ndërhyrjes është zero kjo neve na bënë si anëtarë të komisionit të unifikuar dhe me e vazhdua punën ashtu si duhet. Kjo që është thënë publikisht edhe zyrtarisht është se anëtarët e komisionit nuk marrin përgjegjësi për ata që kanë hy brenda në zyrën e komisionit.

Pas përfundimit të punës së Komisionit për bursa, ne do ta iniciojmë ndryshimin e Rregullore, për ndarjen e bursave.

**Leonora Morina Bunjaku** – po besoj mes dyshimeve, paragjykimeve dhe të gjeturave dallon shumë, andaj ju kisha lutur që pjesën më të ndritshme të shoqërisë në këtë rast studentët mos i neglizhoni po në këtë rast fal edhe personave me aftësi të kufizuara, studentëve dhe gjithë shoqërisë ne jemi të ulur këtu kemi përgjegjësi të jemi konstruktiv dhe t’i bartim proceset ashtu siç duhet. Kryesuesi ka dal në konferencë dhe ka treguar të vërteten në detaje pas konferencës tuaj, andaj sot gjeni mirëkuptimin vazhdoni punën mos i neglizhoni studentët, sepse ka dallim në mes të dyshimeve dhe të gjeturave. Në ndërkohë nëse gjeni të dhëna se ka ndërhyrje publikisht dilni dhe publikoni ato. Por mos e humbni kohën duke u marr me paragjykime, sepse tek e fundit Kryesuesi dhe komisioni bartë përgjegjësin për ta evidentuar në procesverbal, si ka rrjedhur puna edhe në të kaluarën janë ndarë bursa dhe i gjithë dokumentacioni gjendet në llaptopa, nuk ka dyshim se është ndërhyrë, andaj ju lutem vazhdoni me punën sepse studentët nuk kanë kohë me u marr me politika ditore të asamblistëve që dëshirojnë me e stopua përkrahjen e tyre.

**Ismajl Kurteshi** – të gjithë ata të cilët e kanë përcjellë këtë seancë kanë ardhur në një përfundim se ndërhyrje nuk ka, po të kishte ndërhyrje, sot do të ishin përmendur emrat këtu, me që nuk ka emra nuk ka edhe ndërhyrje, nëse Alban Hyseni ka ndërhy unë bashkë me ty kam me ardhur në prokurori edhe me ngrit padi që Alban Hyseni ka thënë që filan studentit me i dhënë bursë, ke me tregu se cilit student të ka thënë me i dhënë bursë, nëse nuk të ka thënë, atëherë nuk ka ndërhyrje, është vetëm ngritje e një zhurme pa nevojë.

Dyshimet askush nuk po ju thotë, mos dyshoni po qysh vihet deri te verifikimi i ndryshimeve duke i bojkotuar, apo duke i hulumtuar dokumentet edhe me ardhur në përfundim qe këtu kemi dyshuar edhe e gjetëm, ku është shkelja dhe ku është ndërhyrja nëse nuk vini me punua ju mundeni me dyshua pa ndërpre, hiq dhe asgjë nuk ka me ndodhur, ju vetëm dyshoni dhe dikur bëhen bajat edhe këto ndryshime dhe mbetet puna askund.

Procesverbalin në fund si komision do ta hartojmë dhe nënshkruajmë së bashku, në procesverbal kanë me u përmend të gjitha këto që u përmendën, edhe puna edhe harresa e çelësave edhe mbajtja e takimit nga ana e Kryetarit, edhe kërkesa nga Kryesuesi për me e dhënë një deklaratë edhe tekstin që e keni pru nga selia që keni kërkua me nënshkrua edhe nuk jua kemi nënshkrua, të gjitha këto kemi me i bërë publike, kemi me i fut në procesverbal dhe pastaj kemi me ardhur këtu dhe me e përfunduar punën.

Unë nga e gjithë kjo konstatoj: gjithë kjo punë që është bërë, nuk ka ndërhyrje, që është shumë me rëndësi, jam i kënaqur që edhe studentët edhe qytetarët e Komunës së Gjilanit se është një komision i cili po punon mirë me disa probleme të vogla politike.

Edhe një çështje që dua ta përmendi që e kam përmendur edhe në konferencë që sot e tha Gentriti, vonesa 25 ditësh vonesa nuk është 25 ditësh bile- bile vonesë po thuajse nuk ka. Dokumentin ka shkua edhe e ka marr Gentriti në drejtori, një herë nuk ka treguar se kush ja ka dhënë e kam pyetur drejtoreshën e Arsimit kush ja ka dhënë dokumentin ajo më është përgjigjur se askush nuk ja ka dhënë nga drejtoria. Pastaj në komision Gentriti ka thënë se dokumentin ja ka dhënë Bardhyl Syla, qysh ja ka dhënë nuk e di me këtë dokument që është ardhur me 17 dhe 18 maj, Gentriti e ka kryesua komisionin, a ka pasur aspirata apo jo me qenë kryesues i komisionit kjo nuk ka rëndësi, të gjithë ne që jemi në politikë ne aspirojmë. Mirëpo mbledhjen e parë dhe të dytë e ke ftua ti jemi marr vesh që deri në seancë mos me mbajt takime të komisionit edhe nuk kemi mbajt për kryesuesin edhe për me bo përpjekje për me ndryshua Rregulloren, rregullorja nuk ka mund të jetë në rendin e punës pas konsultimeve që i kemi bërë, është zgjedhur Kryesuesi nga ana e Kuvendit të nesërmen me datë 27, me kërkesën tuaj e kemi shty deri të hënën takimin, e kemi fillua punën.

Unë po ju ftoj ejani në komision dhe të gjithë dokumentacionin kontrollojeni, nëse gjeni se ka shkelje, bëjeni publike edhe unë kam me ju ndihmua aty ku ka bazë jo kështu vetëm me sajua gjëra.

**Bujar Nevzati** – unë ju dëgjova me vëmendje dy orë edhe dua të më dëgjoni mua, nuk e pata në plan me diskutua fare se unë për veti nuk e kam parë të arsyeshme thirrjen e kësaj seance, ka pasur këshilltarë të PDK-së që kanë thënë se nuk kemi arsye me marr pjesë në takim, unë kam kërkuar që të vijmë në takim edhe me i dëgjuar opozitën, mirëpo po habitem LDK nuk është parti institucionaliste, e di se opozita duhet me bo zhurmë me propozua, me dhënë vërejtje po këto ndërhyrjet nga vendi nuk më pëlqejnë fare e sidomos e Afërditës, sepse profesionin e ka të shenjt dhe po besoj se duhet të dëgjohen edhe të tjerët kur diskutojnë, i dëgjova edhe kolegët e mi që folën e dhanë vërejtje kanë të drejtë të japin vërejtje. Drejtori i Kulturës e tha se është një kohë e shkurt dhe ju kisha lut se na 8 vite ju kemi dëgjuar këtu kemi bërë nga pak vërejtje, ka ardhur partia tjetër në pushtet është mirë me dëgjua pak më gjatë. Avdyli vazhdimisht po thotë: na kemi fitua me pas fitua Kryesuesi kish qenë aty në vendin e vetë edhe Kryetari i Komunës ish ulur në vendin e vet.

Unë jam i informuar nga ana e anëtares tonë që është në komisionin e bursave dhe kam bindje të plotë që aty nuk është prekur asgjë, po të ketë argumente edhe Gentriti edhe kolegët tjerë, edhe unë jam gatshëm me shkua edhe në hetuesi edhe te Kryetari i Komunës edhe në komision. unë i kam thënë Kryetarit të Komunës ngutuni sepse jemi vonuar me ju nda mjetet studentëve, prandaj edhe sot po kërkoj ta mbyllim këtë temë dhe komisioni t’i kthehet punës.

**Avdyl Aliu** – është fakt se një ndërhyrje ka ndodhur e keni kërkuar emrin, emri është Kryetari i Komunës ka ndërhy, a ka dyshime ka, mbetemi në nivel të dyshimeve kur të mbyllet i gjithë procesi, atëherë kemi me pa se a ka ankesa apo nuk ka në komisionin e ankesave ka me u pa se a ka pasur ndikim në proces ndërhyrja ka ndodhur. Vendimin është mirë me e tërheq, fjalën vendimin nuk ka shkua me marr në DKA po vendimi i ka ardhur me postë e kemi marr një vendim në kuvend me rangim që Gentriti ka qenë kryesues i komisionit, vendimin e ka sjellë postieri i komunës Hamdiu, sikur të gjithë të tjerëve.

**Ismajl Kurteshi** – dy çështje Avdyli tha se ka dyshime për ndërhyrje prandaj unë propozoj që pikës së rendit të punës t’i ndryshohet emërtimi të thuhet: Debat për ndryshimet në ndërhyrje.

Unë asgjë nuk kam shtuar as nuk kam tërhequr nga ajo që e ka thënë vetë Gentriti para të gjithë anëtarëve të komisionit, ja ku janë të gjithë anëtarët e komisionit, nëse ka thënë e unë nuk e kam dëgjuar mirë unë e tërheq, po nuk e tërheq se e kam dëgjua mirë.

1. Raporti financiar i Manifestimit “Flaka e Janarit 2022

**Kushtrim Zeqiri** – raportin përfundimtar financiar që e keni pranuar të “Flakës së Janarit”, vetëm një korrigjim te totali është të “Talia e flakës” në vend të 15.500€ është bërë një gabim duhet të jetë 16.790€.

**Gresa Avdiu** – i kam parë se kanë qenë 1290€ më pak të deklaruara se sa që i ka deklaruar këtu, përndryshe prapë nuk ka ardhur si raport i detajuar qysh e kemi prit të vije i detajuar dhe raporti i parë me raportin e dytë nuk përputhen, ndryshimi është mbi 1.000€, ndryshimi raporti i parë me raportin e dytë nëse e shef qysh i ke lenë çmimet me 15.500€ është mbi 500€ ndryshimi. Më herët u tha nga parafolësit se po bëhet shumë zhurmë për asgjë, unë nuk e di a me folur për këtë temë sot “Flaka e Janarit” te organizata që po e përmendim tani ka prapë konflikt interesi. Pyetje për drejtorin e Financave dhe drejtorit të mëparshëm të Arsimit, a lejohet që me marr pagë prej drejtorisë përkatëse dhe më aplikua në thirrjet publike të drejtorisë përkatës dhe me fitua fonde prej asaj drejtorie z Ismajl Kurteshi si ish drejtor i Arsimit t’u kisha lut a lejohet me marr pagë prej drejtorisë edhe me aplikua në thirrje publike të drejtorisë për me përfitua në drejtorinë që e drejton?

 **Arianit Sadiku** – Gresë, më duket se drejtori ju ka dhënë përgjigje se nuk është pjesë e asaj organizate.

**Gresa Avdiu** - drejtori për mos me qenë pjesë e asaj organizate, duhet të bëjë kërkesë në ministrinë përkatëse në momentin e parë që e ka marr detyrën si drejtor, aty shkojnë procedura mujore dhe me bërë publik vendimin se ai nuk është më pjesë e asaj organizate.

Nuk është i vetmi drejtor që paraqet konflikt interesi këtu, se nëse merr pagë nga Teatri i qytetit prej drejtorisë dhe aplikon në thirrje, paraqet prapë konflikt interesi, ju kisha lut që të na tregoni a paraqet konflikt interesi kjo punë? Një organizatë i merr 20.000€, nuk është vlerë e vogël kjo, mos të merret kjo si personale, sepse unë asnjëherë nuk e kam personale me askënd, aq më pak për drejtorin që unë e çmoj për artin që e bënë, aq më pak për themeluesin e organizatë i cili është profesori im i parë i artit. Unë asnjëherë prej kur shikoj shfaqje në teatër në punën e Varg e Vi-së, asnjëherë nuk dyshoj në profesionalizmin që këta e kanë, konflikti i interesit, shkelja e rregullores, shkelja e ligjit unë e besoj se duhet me u diktua.

Projektet e juaja e meritojnë me fitua, por ju po i shkelni rregullat drejtoni rrugët brenda organizatës në mënyrë që me mund organizata më përfitua.

**Kushtrim Kadriu** – drejtori tha se është një raport i detajuar, unë e kam shikuar raportin nuk përmenden emrat e më të mirëve që i kanë fituar, pastaj te moderatori një pagesë prej 800€ besoj se aktorët kishin me bo shumë më mirë punën e moderimit apo ndonjë zyrtar sesa me i dhënë 800€ diku 811€ pash gazin që është harxhuar nuk e di se a është ngroh qyteti apo e keni sjell një gazsjellës. Nuk është respektuar Himini i Republikës së Kosovës ju duhet me e nda këtë rrugë, o i shërbeni institucioneve me këtë flamur o mos i shërbeni, ju i keni 70 vota në Kuvendin e Kosovës, iniciojeni ndryshimin e himnit të flamurit besa ndryshojeni edhe datën e shpalljes së pavarësisë. Nuk ka logjik mos m’u intonua himni i Republikës së Kosovës. E as në ‘Flakë të Janarit”.

**Kushtrim Zeqiri** – edhe një herë Gresë, po e sqarojë për opinionin publik “Varg e Vi” i ka të deklaruar anëtarët në ministrinë përkatëse të OJQ-ve, eja dhe ti jap të gjitha të dhënat.

Te Kushtrimi 800€ boca e gazit, unë nuk kam qenë në organizimin e Flakës, po ato 800€ të bocës së gazit shumë mirë e din edhe z. Gagica, flakadani ndizet kur të fillon flaka dhe ndizet edhe ta kodra e Dëshmorëve, ka harxhime. Këtë e dinë të gjithë po e bëjnë temë diskutimi pa nevojë. Sa i përket financave, këto i kanë sjell, i kanë arsyetuar ejani në drejtori keni qasje në dokumente, të gjitha i keni transparente.

Organizatën që po e përmendni nuk i ka përfituar të gjitha mjetet, shihet qartë se nga kanë shkuar këto mjete.

Te parandalimi i konfliktit të interesit ceket në Ligj dhe thotë: vetëm për zyrtarë të lartë.

**Ismajl Kurteshi** – më ftoi me emër të koleges Gresa Avdiu dhe po e shoh të obligueshme me ju përgjigj këtu, ka mundësi t’i jepet përgjigje bazuar në rregulloren të cilën unë nuk e kam lexua dhe nuk jam kompetent tash me e shpjegua, po ashtu nuk i kam të gjitha informatat vërtet se çka ka ndodhur, po një përgjigje parimore po ta jap, asnjë drejtor asnjë ministër, asnjë zot shpije, nuk ka të drejtë me marr mjete në drejtorinë që e udhëheq, përveç pagës që e merr, çdo marrje tjetër është jo parimore dhe jo e drejtë.

**Sadri Arifi** – nëse në kuvend merret një vendim dhe njëri nga anëtarët e Kuvendit ka konflikt të interesit ai anëtarë përjashtohet nga votimi. Kjo nënkupton atë që e tha edhe profesori se nuk mund të merret nga i njëjti burim edhe subvencion edhe pagë. Dhe Rregullorja e OJQ-ve e precizon shumë qartë.

**Shpresa Kurteshi Emini** shoh se kanë qenë 12 anëtarë të bordit të Flakës së Janarit për hirë të transparencës është mirë të dihet se kush ka qenë pjesë e bordit?

**Nazim Gagica** – një raport financiar i cili prezanton numra, natyrisht numra eksplicit, por që është dashtë meqë është edhe kërkuar edhe atëherë, sepse këtë raport financiar shumë lehtë kemi mundur me i thënë drejtorit të financave edhe ky me një klikim e kish nxjerr raportin e detajuar dhe nuk kemi pasur nevojë ne më thirr këtë seancë, i njëjti raport financiar na është prezantuar edhe në ish mbledhjet e Kuvendit, por që ne për shkak se nuk kemi pasur informata të mjaftueshme rreth atij raporti financiar, ne kemi kërkuar edhe raport narrativ atë që e përmendi edhe z, Kurteshi, e përmendi edhe sekretari i Kuvendit, atë që e thotë ligji mbi standardet dhe ndarjen e subvencioneve 4/2017 me pas një pasqyrë narrative se kush ka fituar në këto subvencione cilët janë ata pjesëmarrës në këtë manifestim të madh 30 ditësh, cilët kanë qenë përfituesit, e në anën tjetër marrin edhe një pagë nga shteti. Drejtor në raportin e parë është thënë se 2500€ ka pasur bujtje në hotel dua të dija kush ka fjet dhe kush ka ngrënë në hotelin “Kristal”, sepse nuk po e shoh diku sa koktej kanë qenë në Teatër këtu i ke tre, numrin e korit nuk e keni dhënë është mirë me e përmirësua me gjendjen faktike të ndodhur në këtë manifestim me pasur edhe formën narrative të këtij raporti. Skenografi ne e kemi një operator ekonomik. ne nuk kemi thirr seancë të jashtëzakonshme për të akuzuar di kënd po kemi thirr për të parandaluar ne duhet të jemi aktive për të parandaluar para se me ndodh.

**Kushtrim Zeqiri-** në fillim kur e kam sjellë z. Gagica raportin t’i e din shumë mirë se ka qenë narracioni se si ka filluar “Flaka e Janarit” edhe pse nuk kam qenë drejtor në atë kohë në atë narracion përshkruhen të gjithë përfituesit e çmimeve, ecuria e secilës shtyllë të Flakës së Janarit, mandej keni kritikuar raportin financiar e keni kërkuar të detajuar deri sa janë alokuar mjetet ka pasur vonesë për arsye se edhe ata duhet me i mbyll projektet me fatura dhe i kanë mbyll, tani ky është një raport me i detajuar, brenda këtij raporti që është narrativ, është raporti në fillim që ju kam dërguar i procesit të mbarëvajtjes së Flakës së Janarit.

**Nazim Gagica** – raportin narrativë e keni sjellë raportin e zyrës së informimit të zyrës së Kryetarit nuk ke sjell raport narrativ të lutem shumë diçka tjetër jam duke kërkuar raportin narrativ të raportit financiar që t’i dimë saktë shpenzimet e Flakës kah kanë shkuar.

**Bujar Nevzati** – po zgjatet ky debat u mundova me tejkalua po nuk po mundem me e tejkalua, ne njihemi shumë mirë, unë në seancën e radhës po kërkoj nga drejtori një raport për ish Flakën e Janarit , Ismajl Kurteshi e tha shumë mirë që punëtorët që kanë një pagë nuk kanë të drejtë a unë e di saktë do t’i shfletojmë arkivat ne si këshilltarë kemi të drejtë në çdo kohë të kemi qasje në dokumentet zyrtare askush nuk na i ndalon me shkua edhe me i shikua dosjet e drejtorive ku kanë veprua në të gjitha drejtorit, mundemi me i shikua. Po akuzohet drejtori në një periudhë kur nuk ka qenë drejtor në DKRS, në flakën e Janarit nuk ka qenë drejtor, drejtori e ka sjell një raport çfarë e ka gjetur aty, unë jam i gatshëm që së bashku me ju me shkua edhe me shikua secilin detaj në drejtori.

**Kushtrim Zeqiri** – në vendimin që e kam këtu që është marr me 20.12.202, këshilli drejtues është përbërë prej 13 anëtarëve: Alban Hyseni, Kryetar; Ersen Zymberi, udhëheqës artistik; Sabit Rrustemi, Pena e Flakës; Kushtrim Jakupi Xixat e Flakës; Alban Shahiqi, Talia e Flakës; Bekim Korça, Skenografia dhe Dizajni; Qamil Llapashtica, Teneli i Flakës; Nevzad Isufi, Akademia e Flakës; Ibrahim Jerliu në financa; Ibrahim Ademi në Informim; Xhemajl Zeqiri, këshillues Financiar; Tringa Ahmeti, Zyra Ligjore; Shqipe Hajdini në protokoll.

**Gresa Avdiu-** është e vërtet qysh e tha edhe Bujari, se nuk ka qenë drejtor, kur është krye “Flaka e Janarit’ por ka qenë Kryetar i komisionit, kur ja ka dhënë fondet organizatës së vet. Sa i përket hotelit ka pasur normal një shfaqje prej Tiranës me ardhur e me mbajt një shfaqje këtu, por për shkak të Covid nuk kanë ardhur meqë nuk kanë ardhur 2.500€ nuk është dashur të jenë pjesë e raportit.

Procesmbajtësi Kryesuesi i Kuvendit

Mejdi Rexhepi Arianit Sadiku